Abdul Ghani Othman

Tan Sri Dato' Haji **Abdul Ghani bin Othman** (Jawi: عبدالغني عثمان; lahir 14 November 1946) ialah seorang Pengerusi Lembaga Pengarah Sime Darby Berhad, bekas Menteri Besar Johor ke-14 dari tahun 1995 hingga 2013. Sebelum itu, beliau merupakan bekas Menteri Belia dan Sukan Malaysia (1993 - 1995).

## Kehidupan awal
Beliau dilahirkan di Sungai Mati, Muar,Johor (kini Tangkak,Johor). Beliau mendapat pendidikan awal di Sekolah Laki-Laki Tangkak dan kemudian melanjutkan pengajian di Sekolah Tinggi Muar (*Government English School, Muar*). Kemudian, beliau menyambung pelajaran dengan biasiswa Rancangan Colombo dan menerima ijazah sarjana muda dalam bidang ekonomi di Universiti Latrobe, Melbourne Australia dan sarjana dalam bidang ekonomi politik dari Universiti Queensland. Sekembalinya ke Malaysia, beliau menjadi pensyarah di Fakulti Ekonomi di Universiti Malaya (1974-1984) dan seterusnya dilantik sebagai Dekan Fakulti Ekonomi & Pentadbiran Universiti Malaya (1980-1984). Selain itu, beliau juga mempunyai pengalaman berkhidmat sebagai pengetua di Kolej Kediaman Pertama, Universiti Malaya selama lima tahun (1979-1984).

## Kerjaya politik
Kerjaya politiknya mula berkembang apabila dilantik menjadi Senator di Dewan Negara (Disember 1984-Julai 1986). Selepas itu, beliau telah dipilih menjadi Ahli Parlimen Ledang pada Ogos 1986. Pada Mei 1987 hingga November 1990, beliau telah dilantik menjadi Timbalan Menteri Tenaga, Telekom dan Pos dan kemudiannya menjadi Timbalan Menteri Kewangan mulai November 1990 hingga 30 November 1993.

Selepas itu, beliau dilantik menjadi Menteri Belia dan Sukan mulai 1 Disember 1993 hingga Mac 1995 dan mendapat gelaran ‘Bapa Rakan Muda’ kerana berjaya memperkenalkan program Rakan Muda yang mendatangkan faedah kepada golongan remaja dan belia. Kemudian, tempat beliau telah digantikan oleh Tan Sri Muhyiddin Yassin.

Pada 3 Mei 1995, khidmat bakti Abdul Ghani mula ditagih oleh rakyat Johor dan beliau bertanding di peringkat DUN Serom setelah lebih 10 tahun berkhidmat di peringkat Pusat. Sejak Mei 1995, beliau dilantik sebagai Menteri Besar Johor menggantikan Tan Sri Muhyiddin Yassin yang telah dilantik sebagai Menteri Belia dan Sukan Malaysia.

## Keluarga
Abdul Ghani yang berkongsi hidup dengan Prof. Puan Sri Datin Paduka Dr. Jamilah Arifin serta dikurniakan dua orang cahaya mata.

## Anugerah
Pada tahun 1989, beliau dikurniakan pingat Setia Mahkota Johor (SMJ) diikuti dengan Darjah Kerabat Johor Yang Amat Dihormati Pangkat Kedua (DK II) oleh Sultan Johor pada tahun 1996. Pada tahun 2004, Abdul Ghani dikurniakan Darjah Kebesaran Seri Paduka Mahkota Johor (SPMJ) yang membawa gelaran Dato'. Beliau pernah menerima anugerah daripada Timesport sebagai Sports Toto Man of The Year Award pada 1994.

Pada 9 April 2009, Abdul Ghani menerima anugerah tertinggi Johor iaitu Darjah Kerabat Johor Yang Amat Dihormati Pangkat Pertama (DK I) daripada Sultan Iskandar ibni Almarhum Sultan Ismail. Pada tahun 2014, beliau telah dianugerahkan Darjah Panglima Setia Mahkota yang membawa gelaran Tan Sri.

## Darjah Kebesaran
### Kehormatan Malaysia
*  : 
** Panglima Setia Mahkota (PSM) – **Tan Sri** (2014)
*  :
** Darjah Kerabat Johor Yang Amat Dihormati Pangkat Pertama (DK I) (2009)
** Darjah Kerabat Johor Yang Amat Dihormati Pangkat Kedua (DK II) (1996)
** Dato’ Sri Paduka Mahkota Johor (SPMJ) – **Dato**' (2004)
** Setia Mahkota Johor (SMJ) (1989)
** Pingat Ibrahim Sultan Pangkat Pertama (PIS I) (2008)

## Lihat juga
* Menteri Besar Johor

## Rujukan

## Pautan luar
* Umno's Men-In-Waiting , 12 May 2000, Asiaweek